Odporúčanie Európskeho parlamentu Európskej rade a Rade o predchádzaní teroristickým útokom, príprave a reakcii na ne (2005/2043(INI))



Úradný vestník 124 E , 15/05/2006 S. 0246 - 0249



P6_TA(2005)0220 Teroristické útoky: predchádzanie, príprava a reakcia Odporúčanie Európskeho parlamentu Európskej rade a Rade o predchádzaní teroristickým útokom, príprave a reakcii na ne (2005/2043(INI)) Európsky parlament, - so zreteľom na návrh odporúčania Rade, ktorý predložil Alexander Nuno Alvaro v mene Skupiny Aliancie liberálov a demokratov za Európu (Skupina ALDE) o integrovanom prístupe na úrovni EÚ týkajúcom sa predchádzania, prípravy a reakcie na teroristické útoky každého druhu a vyrovnania sa s ich následkami (B6-0081/2005), - so zreteľom na Hlavu V Zmluvy o Európskej únii, - so zreteľom na Hlavu VI Zmluvy o Európskej únii a najmä na jej články 29, 30, 31, 32, 34, 39 a 42, - so zreteľom na Zmluvu o Ústave pre Európu a najmä na jej články I-43 a III-284, - so zreteľom na dvanásť dohovorov OSN o boji proti terorizmu, - so zreteľom na Rímsky štatút Medzinárodného trestného súdu, ktorý bol prijatý 17. júla 1998 na diplomatickej konferencii splnomocnencov OSN, - so zreteľom na akčný plán pre boj proti terorizmu, ktorý bol prijatý na mimoriadnom zasadnutí Európskej rady 21. septembra 2001 v Bruseli, - so zreteľom na vyhlásenia prijaté na neformálnej schôdzi hláv štátov a predsedov vlád, ktorá sa konala 19. októbra 2001 v Gente, - so zreteľom na závery zasadnutia Európskej rady, ktoré sa konalo 14. a 15. decembra 2001 v Laekene, - so zreteľom na rozhodnutie Rady 2002/187/JHA z 28. februára 2002, ktorým sa zriadil Eurojust na účely zintenzívnenia boja proti závažným trestným činom [1], - so zreteľom na rámcové rozhodnutie Rady 2002/584/JHA z 13. júna 2002 o európskom zatykači a o postupoch odovzdávania osôb medzi členskými štátmi [2], - so zreteľom na rámcové rozhodnutie Rady 2002/475/JHA z 13. júna 2002 o boji proti terorizmu [3], - so zreteľom na rámcové rozhodnutie Rady 2002/465/JHA z 13. júna 2002 o spoločných vyšetrovacích tímoch [4], - so zreteľom na rámcové rozhodnutie Rady 2003/577/JHA z 22. júla 2003 o vykonaní príkazu na zaistenie majetku alebo dôkazov v Európskej únii [5], - so zreteľom na závery predsedníctva zasadnutia Európskej rady, ktoré sa konalo 25. a 26. marca 2004 v Bruseli, - so zreteľom na vyhlásenie Európskej rady v Bruseli z 25. marca 2004 o boji proti terorizmu, - so zreteľom na závery predsedníctva zasadnutia Európskej rady, ktoré sa konalo 17. a 18. júna 2004 v Bruseli, - so zreteľom na revidovaný akčný plán EÚ pre boj proti terorizmu, na ktorý prihliadla Rada na svojom zasadnutí 17. a 18. júna 2004, - so zreteľom na závery predsedníctva zasadnutia Európskej rady, ktoré sa konalo 4. a 5. novembra 2004 v Bruseli, - so zreteľom na haagsky program: posilňovanie slobody, bezpečnosti a spravodlivosti v Európskej únii [6], ktorý bol schválený na zasadnutí uvedenej Európskej rady, - so zreteľom na závery predsedníctva zasadnutia Európskej rady, ktoré sa konalo 16. a 17. decembra 2004 v Bruseli, - so zreteľom na oznámenie Komisie o prevencii a boji proti financovaniu teroristov prostredníctvom opatrení zameraných na skvalitnenie výmeny informácií, zvýšenie transparentnosti a zlepšenie sledovateľnosti finančných transakcií (KOM(2004)0700), pripravenosti a zvládnutí dôsledkov v boji proti terorizmu (KOM(2004)0701) a ochrane najdôležitejšej infraštruktúry v boji proti terorizmu (KOM(2004)0702), - so zreteľom na oznámenie Komisie Rade a Európskemu parlamentu o opatreniach, ktoré je potrebné prijať na potlačenie terorizmu a iných foriem závažnej kriminality, najmä na zlepšenie výmeny informácií (KOM(2004)0221), - so zreteľom na návrh rámcového rozhodnutia Rady o zjednodušení výmeny informácií a spravodajských informácií medzi orgánmi členských štátov Európskej únie činnými v trestnom konaní, najmä pokiaľ ide o závažnú trestnú činnosť vrátane teroristických činov (10215/04), - so zreteľom na článok 114 ods. 3 a článok 94 rokovacieho poriadku, - so zreteľom na správu Výboru pre občianske slobody, spravodlivosť a vnútorné veci (A6-0166/2005), A. keďže hlavnou prioritou Európskej únie v rámci prípravy a reakcie na teroristické útoky je schopnosť inštitúcií Spoločenstva a členských štátov zabrániť teroristickým útokom, B. keďže na potlačenie terorizmu nepostačuje len vypracovať dlhý a všeobecný zoznam návrhov opatrení, C. keďže boj proti terorizmu, či už ako odpoveď na teroristické útoky alebo nie, musí vždy zahŕňať ochranu ľudských práv a dodržiavanie základných slobôd, ktoré sú základným prvkom a symbolom identity našich inštitúcií, a keďže krízová legislatíva musí byť v súlade s dodržiavaním ľudských práv, základných slobôd a požiadaviek na ochranu údajov, D. keďže boj proti terorizmu si v prípade každej teroristickej organizácie vyžaduje osobitnú stratégiu a preto by sa sociálna štruktúra a stratégia takýchto organizácií mali brať do úvahy stratégiu pri vytváraní nových prostriedkov vedenia tohto boja, E. keďže rozšírenie a nepredvídateľná povaha teroristických organizácií vždy pracuje v ich prospech, pretože nikto s určitosťou nepozná presný rozsah ich činnosti ani mieru podpory, ktorej sa im dostáva, je dôležité porozumieť týmto organizáciám a sociálnemu kontextu, ktorý ich živý a podporuje, aby sa voči nim mohlo účinne postupovať, F. keďže tieto organizácie nie sú obmedzené hranicami ani viazané na konkrétne zemepisné oblasti, často zneužívajú nedostatočnú transparentnosť v "zlyhávajúcich štátoch a štátoch, ktoré zlyhali", a sú schopné zhubne pôsobiť v rôznych krajinách súčasne, G. keďže v súvislosti s vyhodnocovaním nebezpečenstva, ktoré hrozí Únii, je terorizmus vo všetkých svojich podobách novým javom, ktorý z hľadiska operačnej štruktúry a načasovania útokov nie je stále celkom jasný, H. keďže dôsledné presadzovanie pluralizmu, rôznorodosti, ľudských práv a mierového dialógu sú najlepším prostriedkom predchádzania a odstraňovania radikalizácie a zhubnej polarizácie spoločnosti, ktoré sú v mnohých prípadoch súčasťou a následkom terorizmu, I. keďže prevencia by mala byť založená na informovanosti, prebiehajúcej verejnej diskusii o hrozbe terorizmu, na kolektívnom odmietnutí terorizmu ako politickej stratégie, na analýze dôvodov, ktoré niektorí uvádzajú, aby ospravedlnili svoj nesúhlas s odmietnutím terorizmu, pričom by sa malo pamätať na to, že vždy je potrebné vyhnúť sa spôsobeniu neprimeraných obáv a zlému pochopeniu pravej povahy hrozby, J. keďže Parlament sa pokladá za hlavné európske fórum pre dialóg so spoločnosťou a medzi rôznymi inštitúciami EÚ a preto môže poskytovať informácie o teroristických organizáciách a ich spôsobe fungovania, ako aj o snahách Únie v rámci boja proti nim, K. keďže s cieľom reagovať na terorizmus, musí EÚ definovať a uskutočniť európsky politický projekt, ktorý dokážu európski občania ľahko identifikovať a ktorý podporuje vnútornú a vonkajšiu bezpečnosť, a nie len zoznam všeobecných opatrení, L. keďže politicky reagovať sa dá len v prípade, ak existuje prevencia, lebo inak môže byť reakcia na európskej úrovni neprimeraná a zmätočná, M. keďže politiky EÚ v oblasti vnútornej a vonkajšej bezpečnosti by mali byť koherentné a táto súdržnosť by mala byť odzrkadlená vo fungovaní týchto inštitúcií, 1. predkladá Európskej rade a Rade tieto odporúčania: A) vzhľadom na predchádzanie: a) prepracovať súčasný zoznam podrobných a všeobecných protiteroristických iniciatív na komplexný a koherentný európsky politický projekt pre boj proti terorizmu a jeho príčinám v rámci i mimo Únie, b) v plnej miere podporovať súčasné snahy, a podľa potreby, a ak je to vhodné, vytvoriť nové nástroje a platformy s cieľom umožniť a podporiť klasifikáciu a výmenu informácií medzi policajnými zložkami a medzi spravodajskými službami v súvislosti s teroristickými organizáciami a ich spôsobom fungovania, pričom budú rešpektované zásady ochrany údajov, c) monitorovať úlohu, ktorú zohrávajú finančné inštitúcie pri prevode finančných prostriedkov, s cieľom zabrániť využitiu podozrivých finančných tokov na financovanie teroristických aktivít, d) rozvíjať všetky potrebné nástroje na výmenu informácií týkajúcich sa podozrivých teroristov a ich organizácií s tretími krajinami a medzinárodnými organizáciami, pričom sa zabezpečí dodržiavanie zásad ochrany súkromia a údajov, e) na základe schôdzí, ktoré sa konajú dvakrát za rok, a ktoré sú zamerané na podporovanie tejto výmeny, ktorá sa v tomto prípade netýka operačných informácií, ale údajov o stratégii a spôsobe fungovania teroristických organizácií a snahe Únie v rámci boja proti týmto organizáciám, vytvoriť fórum pre výmenu informácií medzi všetkými európskymi inštitúciami, f) viesť rozsiahlu preventívnu činnosť založenú na dialógu medzi kultúrami a náboženstvami s cieľom podporiť vzájomné povedomie a porozumenie, g) jasne podporiť pilotný projekt Parlamentu s cieľom uľahčiť výmenu informácií medzi policajnými zložkami, pričom sa zohľadní legislatíva Spoločenstva v oblasti ochrany údajov, h) podporiť narastajúcu špecializáciu Europolu a Eurojustu v rámci boja proti terorizmu, posilniť ich úlohu v rámci klasifikácie a uvedenia do činnosti európskych mechanizmov výmeny informácií medzi policajnými orgánmi Európskej únie a členskými štátmi a podporiť vzájomnú dôveru voči európskym mechanizmom výmeny informácií medzi policajnými orgánmi Európskej únie a členskými štátmi, i) zabezpečiť, aby vzdelávanie a kurzy na zvyšovanie špecializácie Európskej policajnej akadémie plne zohľadňovali všetky formy terorizmu, čo bude mať veľký význam pre budúcnosť Únie, j) prizvať zástupcov Parlamentu na schôdze, ktoré sa konajú dvakrát za rok, za účasti šéfov SCIFA, CATS, EUROPOL, EUROJUST, EBA, CPTF a SitCen, s cieľom zabezpečiť ich účasť pri výmene neoperačných informácií, k) podporiť európsku legislatívu zameranú na poskytovanie maximálnej kontroly nad presmerovaním a hromadením chemických prekurzorov, ktoré sa môžu použiť na výrobu trhavín, B) vzhľadom na reakciu: a) hlbšie rozpracovať postupy a opatrenia, ktoré sa musia automaticky uplatniť po útoku, b) poskytnúť Úradu európskeho koordinátora pre protiteroristické aktivity zdroje, ktoré potrebuje, aby vypracoval a koordinoval reakciu na teroristický útok, pričom by zabezpečil, aby táto reakcia bola čo najjednotnejšia a najúčinnejšia, táto reakcia musí rátať aj s poskytovaním nevyhnutnej starostlivosti o obete a ich rodiny, c) podporiť tieto opatrenia na pomoc obetiam terorizmu: - vytvorenie jednotného Európskeho úradu pre pomoc obetiam terorizmu Komisie ako poradenského a kontaktného miesta inštitúcií EÚ, - podpora iniciatív Komisie na využívanie prostriedkov fondu solidarity v prípadoch teroristických útokov ako nástroja kompenzácie, - konsolidácia pilotného projektu pomoci obetiam terorizmu vytvorením trvalej položky v rozpočte, d) podporiť programy Spoločenstva poskytujúce ochranu obetiam, ktoré sú svedkami teroristického činu; 2. poveruje svojho predsedu, aby toto odporúčanie postúpil Európskej rade, Rade a pre informáciu aj Komisii, národným vládam a parlamentom členských štátov, Rade Európy a Organizácii Spojených národov a jej špecializovaným agentúram. [1] Ú. v. ES L 63, 6.3.2002, s. 1. [2] Ú. v. ES L 190, 18.7.2002, s. 1. [3] Ú. v. ES L 164, 22.6.2002, s. 3. [4] Ú. v. ES L 162, 20.6.2002, s. 1. [5] Ú. v. EÚ L 196, 2.8.2003, s. 45. [6] Ú. v. EÚ C 53, 3.3.2005, s. 1. --------------------------------------------------